CELEX: 32013D0316
Language: bg
Date: 2013-06-21 00:00:00
Title: 2013/316/ЕС: Решение на Съвета от 21 юни 2013 година за отмяна на Решение 2009/588/ЕО относно наличието на прекомерен дефицит в Литва

26.6.2013   
            
            
               BG
            
            
               Официален вестник на Европейския съюз
            
            
               L 173/46
            
         РЕШЕНИЕ НА СЪВЕТА
   от 21 юни 2013 година
   за отмяна на Решение 2009/588/ЕО относно наличието на прекомерен дефицит в Литва
   (2013/316/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 126, параграф 12 от него,
   като взе предвид препоръката на Европейската комсия,
   като има предвид, че:
   
               (1)
            
            
               На 7 юли 2009 г. след препоръка на Комисията по член 104, параграф 6 от Договора за създаване на Европейската общност (ДЕО), Съветът реши с Решение 2009/588/ЕО (1), че в Литва е налице прекомерен дефицит. Съветът отбеляза, че през 2008 г. дефицитът по консолидирания държавен бюджет е достигнал 3,2 % от БВП, т.е. надхвърлил е определената в Договора референтна стойност от 3 % от БВП и според прогнозата на службите на Комисията от пролетта на 2009 г. ще нарасне до 5,4 % от БВП през 2009 г. и 8 % от БВП през 2010 г. Брутният консолидиран държавен дълг бе в размер на 15,6 % от БВП през 2008 г., значително под определената в Договора референтна стойност от 60 %.
            
         
               (2)
            
            
               На 7 юли 2009 г. в съответствие с член 104, параграф 7 от ДЕО и член 3, параграф 4 от Регламент (ЕО) № 1467/97 на Съвета от 7 юли 1997 г. за определяне и изясняване на прилагането на процедурата при прекомерен дефицит (2), по препоръка на Комисията Съветът отправи препоръка към Литва за прекратяване на състоянието на прекомерен дефицит до края на 2011 г. („препоръката на Съвета от 7 юли 2009 г.“). Препоръката на Съвета от 7 юли 2009 г. бе публично оповестена.
            
         
               (3)
            
            
               На 9 февруари 2010 г. в съответствие с член 126, параграф 7 от Договора за функционирането на Европейския съюз (ДФЕС) и член 3, параграф 4 от Регламент (ЕО) № 1467/97, по препоръка на Комисията Съветът, признавайки, че литовските власти са предприели ефективни действия съгласно Препоръката на Съвета от 7 юли 2009 г. и че в страната са настъпили неочаквани неблагоприятни икономически събития със значими отрицателни последици за държавните финанси, отправи преразгледана препоръка към Литва за прекратяване на прекомерния бюджетен дефицит до края на 2012 г. Преразгледаната препоръка бе публично оповестена.
            
         
               (4)
            
            
               В съответствие с член 4 от приложения към Договорите Протокол относно процедурата при прекомерен дефицит Комисията предоставя данните за изпълнението на процедурата. Като част от прилагането на посочения протокол държавите членки следва да предоставят данни за бюджетния си дефицит и държавния си дълг, както и за други свързани с тях показатели два пъти годишно, а именно до 1 април и до 1 октомври, в съответствие с член 3 от Регламент (ЕО) № 479/2009 на Съвета от 25 май 2009 г. за прилагане на Протокола за процедурата при прекомерен дефицит, приложен към Договора за създаване на Европейската общност (3).
            
         
               (5)
            
            
               Когато преценява дали дадено решение за наличие на прекомерен дефицит трябва да се отмени, Съветът следва да вземе решение въз основа на предоставените данни. Освен това дадено решение за наличие на прекомерен дефицит следва да се отмени само ако прогнозите на службите на Комисията сочат, че дефицитът няма да превиши прага от 3 % от БВП в рамките на прогнозния период (4).
            
         
               (6)
            
            
               Въз основа на данните, предоставени от Комисията (Евростат) в съответствие с член 14 от Регламент (ЕО) № 479/2009 след изпращането от Литва на данните до 1 април 2013 г., и въз основа на прогнозата на службите на Комисията от пролетта на 2013 г., се налагат следните заключения:
               
                           —
                        
                        
                           След най-високото равнище от 9,4 % от БВП през 2009 г. дефицитът по консолидирания държавен бюджет в Литва бе намален до 7,2 % от БВП през 2010 г., 5,5 % от БВП през 2011 г. и 3,2 % от БВП през 2012 г. Подобрението се дължеше на консолидационните мерки по отношение на разходите, по-конкретно на продължаващото ограничаване на прираста на разходите съгласно литовския Закон за бюджетната дисциплина, и на благоприятните условия на икономическия цикъл.
                        
                     
                           —
                        
                        
                           Тъй като размерът на дефицита от 3,2 % от БВП може да бъде смятан за близък до референтната стойност, а съотношението на дълга към БВП на Литва трайно е под референтната стойност от 60 % от БВП, Литва отговаря на условията за прилагане на разпоредбите на Пакта за стабилност и растеж по Регламент (ЕО) № 1467/97 относно реформите на пенсионните системи. Затова нетните преки разходи за пенсионната реформа следва да бъдат отчетени, когато се оценява коригирането на прекомерния дефицит. Тъй като нетните разходи за реформата на пенсионната система в Литва са в размер 0,2 % от БВП през 2012 г., което беше потвърдено от Комисията (Евростат), на тези разходи може да се отдаде превишението през 2012 г. на референтната стойност от 3 % от БВП съгласно Договора.
                        
                     
                           —
                        
                        
                           Според Програмата за конвергенция на Литва от за периода 2012—2016 г. дефицитът по консолидирания държавен бюджет се предвижда да продължи да намалява — съответно до 2,5 % от БВП през 2013 г. и 1,5 % от БВП през 2014 г., докато според прогнозата на службите на Комисията от пролетта на 2013 г. подобрение ще има, макар и по-малко — до 2,9 % от БВП през 2013 г. и 2,4 % от БВП през 2014 г. при допускане, че няма да има промяна в провежданата политика. Следователно се очаква дефицитът да се задържи под предвидената в Договора референтнастойност от 3 % от БВП през прогнозния период.
                        
                     
                           —
                        
                        
                           Съгласно прогнозата на службите на Комисията от пролетта на 2013 г. брутният консолидиран държавен дълг ще намалее леко — от 40,7 % от БВП през 2013 г. до 40,1 % от БВП през 2014 г.
                        
                     
         
               (7)
            
            
               От 2013 г. — годината след корекцията на прекомерния дефицит — Литва следва да напредва в изпълнението на средносрочната бюджетна цел с подходящ темп, в т.ч. спазвайки индикативния размер на разходите.
            
         
               (8)
            
            
               Съгласно член 126, параграф 12 от ДФЕС решението на Съвета за наличието на прекомерен дефицит трябва да се отмени, когато по мнение на Съвета прекомерният дефицит в съответната държава членка е бил коригиран.
            
         
               (9)
            
            
               Съветът смята, че прекомерният дефицит в Литва е бил коригиран и поради това Решение 2009/588/ЕО следва да бъде отменено,
            
         ПРИЕ НАСТОЯЩОТО РЕШЕНИЕ:
   Член 1
   От направената цялостна оценка следва, че състоянието на прекомерен дефицит в Литва е коригирано.
   Член 2
   Решение 2009/588/ЕО се отменя.
   Член 3
   Адресат на настоящото решение е Република Литва.
   
      Съставено в Люксембург на 21 юни 2013 година.
      
         
            За Съвета
         
         
            Председател
         
         M. NOONAN
      
   
   
      (1)  ОВ L 202, 4.8.2009 г., стр. 44.
   
      (2)  ОВ L 209, 2.8.1997 г., стр. 6.
   
      (3)  ОВ L 145, 10.6.2009 г., стр. 1.
   
      (4)  Съгласно „Подробните указания за изпълнението на Пакта за стабилност и растеж и насоките относно формата и съдържанието на програмите за стабилност и за конвергенция“ от 3 септември 2012 г. Вж: http://ec.europa.eu/economy_finance/economic_governance/sgp/pdf/coc/code_of_conduct_en.pdf